Krúpa, Juraj, poslanec NR SR (2024-05-03):
Ďakujem, pán predsedajúci. Slovensko má, bohužiaľ, nevysporiadanú históriu. Dokonca sa o Slovensku hovorí, že sme tzv. boriči sôch, ktoré si tu postavíme a potom s každou novou vládou alebo novým režimom ich zbúrame a zmeníme tak a prepisujeme aj našu históriu. To isté sa, bohužiaľ, dialo aj v prípade Slovenského národného povstania, ktoré si, samozrejme, privlastnila komunistická strana a urobila si z toho komunistické povstanie. Nikto nepopiera, samozrejme, že boli aj komunisti, ktorí sa na tomto povstaní podieľali, ale robiť z generála Goliana alebo z generála Viesta komunistov je naozaj úchylné. Čo je ale ešte horšie, je, že, tak ako sme prekrútili históriu a prekrúcame ju stále pod rôznymi vplyvmi či už vnútornými, alebo zahraničnými, tak táto hrozba tu pretrváva naďalej. Aj preto som sa rozhodol predložiť tento návrh zákona, ktorý ale nemá so sebou, nenesie za sebou nejaké sankčné mechanizmy, on sa odvoláva na zákony, ktoré už sú dnes platné, len sa, bohužiaľ, často neuplatňujú. Návrhom zákona je vlastne zamedziť zneužívaniu protifašistického odboja alebo zväzu protifašistické, protifašistických bojovníkov a jeho akcií na propagáciu ruského režimu popierajúceho a vlastne aj porušujúceho ľudské práva a, samozrejme, aj zamedziť aj zneužívaniu odkazu SNP na propagáciu proruských režimov. To, čo aktuálne vidíme, je práve to, že nikto nespochybňuje Sovietsky zväz a to, že tie sovietske vojská tadeto išli a vytlačili teda nemecké vojská, ale hrozí tu, že pod rúškom týchto akcií, spomienkových udalostí a práve aj pri príležitosti tohto okrúhleho výročia, teda osemdesiateho výročia Slovenského národného povstania hrozí, že budú tieto zneužívané práve na propagáciu režimov, diktátorských režimov a hlavne, samozrejme, ruského režimu, ktorý sa aj týmto spôsobom snaží takýmto, takto pretláčať svoje naratívy a získavať sympatie aj v našej verejnosti, čo sa mu aj prostredníctvom dezinformačných kampaní, ktoré tu už bežia minimálne dekádu, aj do značnej miery darí. A vidíme to aj na prieskumoch verejnej mienky a vôbec aj na vnímaní niektorých našich čelných predstaviteľov tohto významného, tejto významnej udalosti a vôbec niektorých významných historických míľnikov Slovenska. Ruská federácia sa vlastne týmto snaží šíriť ruský imperializmus aj v tomto protifašistickom ťažení. A mne príde zvrátené, že tu podnikáme aktivity, teda aj spomienkové aktivity s ľuďmi, ktorí v minulosti popierali SNP, takisto ako popierajú demokratické princípy a hodnoty, v minulosti sa hlásili k Slovenskému štátu, hrdo nosili aj gardistické uniformy a tak ďalej. A títo ľudia sa majú akože teraz hlásiť k Slovenskému národnému povstaniu s ruskou vlajkou, ktorá porušuje, ruskou vlajkou mávajúc, ruským štátom sa hrdiac, ktorý porušuje takto nielen, nielen ľudské práva vo svojej krajine, ale aj medzinárodné právo či už je to na Ukrajine, ale vôbec aj v iných krajinách, môžme spomenúť Moldavsko alebo Gruzínsko. Ako som spomenul, tento zákon nezakladá nejaké sankcie, ale odvoláva sa na už platné zákony, ktoré máme už uvedené v našom Trestnom zákone, hlavne čo sa týka podpory a propagácie skupín k potláčaniu základných práv a slobôd, čiže § 421, § 422 Prejav sympatie k hnutiu smerujúcemu k potlačeniu základných práv a slobôd, § 422d Popieranie a schvaľovanie holokaustu a zločinov politických režimov a zločinov proti ľudskosti. Teda ten, kto verejne poprie, spochybňuje, schvaľuje alebo snaží sa cieľavedomo ospravedlniť holokaust, zločiny režimu založeného na fašistickej ideológii, zločiny režimu založeného na komunistickej ideológii alebo zločiny iného podobného hnutia, ktoré násilím, hrozbou násilia, alebo hrozbou inej ťažkej ujmy smeruje k potláčaniu základných práv a slobôd. Alebo dokonca § 423 Hanobenie národa, rasy a presvedčenia, alebo § 424 Podnecovanie k národnostnej a rasovej a etnickej nenávisti. Ako všetci dobre vieme, Rusko začalo svoju agresiu voči Ukrajine aj s odôvodnením, že Ukrajina nie je, je to umelý štát a Ukrajinci nie sú národ a popierajú jej existenciu. Čiže každý, kto sa hlási k tomuto naratívu ruskému, tak vlastne porušuje aj náš Trestný zákon. Preto som sa rozhodol tento zákon predložiť ako memento toho, že môžeme sa dostať do podobnej situácie, že sa budeme tu podieľať na potláčaní nielen našich skutočných historických faktov, ale aj na ľudských právach a demokratických princípoch. To je z mojej strany zatiaľ všetko. Ďakujem.